SKRIFTLIG FORESPØRGSEL E-2722/02

af Peter Skinner (PSE) og Helle Thorning-Schmidt (PSE) til Kommissionen

(30. september 2002)

Om: Rådets direktiv 1999/38/EF og behovet for yderligere forskning i tilsætningsstoffer i træ

I Rådets direktiv 1999/38/EF(1) klassificeres alle typer hårdttræ som kræftfremkaldende materiale. Folk, der arbejder i træbehandlings- og -forædlingsindustrien, udsættes konstant for træstøv, hvilket har skadelige effekter på deres helbred. Disse er dokumenteret som nr. 304.03 og 305.01 i den europæiske liste over erhvervssygdomme samt andre steder. Det er imidlertid først og fremmest påvist i mange epidemiologiske undersøgelser, at visse svulster kan skyldes bestemte typer træstøv. Det nøjagtige kræftfremkaldende stof er imidlertid stadig uklart.

I de senere år har videnskaben desuden fokuseret på kemiske stoffer, der tilføres træet i løbet af dets levetid. Blandt andre undersøgelser har Heidelberg Cancer Research Centre fundet tegn på, at ansatte i træforædlingsindustrien ikke alene blev syge af træstøv, men også af kemiske stoffer (chromat), som træet indeholder, og som senere trænger ind i den menneskelige organisme gennem træstøv(2). Desuden kommer flere kemiske stoffer ind i træbearbejdningsindustrien på grund af den øgede brug af genbrugstræ.

Ovennævnte forskning viser, at der er mange risikofaktorer for arbejdstagere, der beskæftiger sig med træ. Dette er alarmerende, bl.a. fordi en høj procentdel af nogle træprøver, der blev undersøgt af Heidelberg-forskere, til trods for, at de officielt var ubehandlede, indeholdt chromater. Spørgsmålet er så, på hvilket stadium i tømmerets vækst-, skovnings- eller forædlingsperiode, der kan være foregået en sådan indtrængen? Det kan muligvis være sket for eksempel ved skovning.

Hvilket kendskab har Kommissionen til uønskede kemikaliers indtrængen i tømmer- og træprodukter under deres vækst-, skovnings- og forædlingsperiode?

Deler Kommissionen den opfattelse, at det er nødvendigt med forebyggende foranstaltninger mod at blive udsat for træstøv og kemiske stoffer, der tilføres træ?

Deler Kommissionen den opfattelse i forbindelse med effektiv beskyttelse af arbejdstagere, at det er nødvendigt at foretage yderligere undersøgelser af de forskellige farer og stoffer, arbejdstagerne i træbearbejdningsindustrien udsættes for?

(1) EFT L 138 af 1.6.1999, s. 66.

(2) R.G. Klein et al: Carcinogenicity essays of wood dust and wood additives in rats exposed to long-term inhalation. Springer Verlag 2001 Tyskland.

Svar afgivet på Kommissionens vegne af Anna Diamantopoulou

(31. oktober 2002)

Kommissionen har kendskab til den dobbelte eksponering for træstøv og kemikalier, såsom tilsætningsstoffer, præserveringsmidler eller klæbestoffer, der findes i træ på arbejdspladsen. Dette spørgsmål blev taget op i den seneste evaluering af træstøv fra Det Videnskabelige Udvalg vedrørende Grænseværdier for Erhvervsmæssig Eksponering. Udvalget konkluderede, at de foreliggende eksperimentelle data er behæftet med en række begrænsninger, og at de ikke giver grundlag for at komme med en videnskabelig evaluering af virkningerne af menneskers eksponering for træstøv, som rummer kemikalier.

Anvendelsen af de forebyggende foranstaltninger, som er anført i Rådets direktiv 98/24/EF af 7. april 1998 om beskyttelse af arbejdstagernes sikkerhed og sundhed under arbejdet mod risici i forbindelse med kemiske agenser(1) og i Rådets direktiv 90/394/EF af 28. juni 1990 om beskyttelse af arbejdstagerne mod risici for under arbejdet at være udsat for kræftfremkaldende stoffer(2), ændret ved Rådets direktiv 97/42/EF af 27. juni 1997(3) og 1999/38/EF af 29. april 1999, giver en effektiv beskyttelse af arbejdstagere i overensstemmelse med den foreliggende videnskabelige dokumentation. Dette udelukker dog ikke yderligere forskning eller en tilpasning af bestemmelserne i lovgivningen, hvis nye videnskabelige resultater gør dette nødvendigt.

I den forbindelse har Kommissionen i sin meddelelse Tilpasning til ændringerne i arbejdslivet og i samfundet: en ny fællesskabsstrategi for sundhed og sikkerhed på arbejdspladsen 2002-2006(4) bebudet, at den vil foreslå, at man udvider anvendelsesområdet for direktivet om kræftfremkaldende agenser.

Endvidere dækkes alle kemiske stoffer, der bruges til beskyttelse af træ, af Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter(5). I direktivet er det fastsat, at man kun kan markedsføre godkendte biocidholdige stoffer som ikke har ikke-acceptable virkninger for menneskers sundhed. Alle eksisterende aktive stoffer, der anvendes i biocidholdige produkter, vil i forbindelse med et 10-årigt arbejdsprogram blive underkastet en meget grundig evaluering med hensyn til produkternes virkning på menneskers sundhed og miljøet.

Træbeskyttelsesmidler hører til de produkttyper, som prioriteres højest i denne evaluering. Der skal foreligge fuldstændige dossierer senest den 28. marts 2004. De evalueringer, der skal gennemføres, omfatter evalueringer af anvendelsen af træbeskyttelsesmidler og herunder alle relevante forhold vedrørende fremstilling og bortskaffelse enten af træbeskyttelsesmidlet selv eller enhver form for træ, som er behandlet hermed.

(1) EFT L 131 af 5.5.1998.

(2) EFT L 196 af 26.7.1990.

(3) EFT L 179 af 8.7.1997.

(4) KOM(2002) 118 endelig udg.

(5) EFT L 123 af 24.4.1998.